b'\n_START_ARTICLE_\nEhinokandin\n_START_SECTION_\nZgodovina\n_START_PARAGRAPH_\nKaspofungini predstavljajo novo skupino antimikotikov. Prva odobrena u\xc4\x8dinkovina iz te skupine je bil kaspofungin, utr\xc5\xbeen pod imenom Cancidas. V ZDA in Evropi je zdravilo prejelo dovoljenje za promet leta 2002. Kaspofunginu je na tr\xc5\xbei\xc5\xa1\xc4\x8du sledil mikafungin in nato leta 2006 \xc5\xa1e anidulafungin.\n_START_SECTION_\nKemizem\n_START_PARAGRAPH_\nEhinokandini so polsintezni lipopeptidi, pridobljeni s kemijsko modifikacijo naravnih glivi\xc4\x8dnih produktov, npr. kaspofungin je bil razvit z modifikacijo pnevmokandina B0 iz glive Glarea lozoyensis, mikafungin iz heksapeptida FR901370 glive Coleophoma empedra in anidulafungin iz ehinokandina B0 iz A. nidulans. So cikli\xc4\x8dni heksapeptidi z lipidno stransko verigo, vezano na du\xc5\xa1ik. Molekulska masa zna\xc5\xa1a pribli\xc5\xbeno 1200. Zgodnje raziskave so pokazale, da sta polo\xc5\xbeaj in konformacija N-vezane acilne stranske verige bistvena za protiglivi\xc4\x8dno aktivnost ehinokandinov. So pa tudi ugotovili, da je omenjena ma\xc5\xa1\xc4\x8dobna stranska veriga povzro\xc4\x8dala hemoliti\xc4\x8dne u\xc4\x8dinke zgodnjih ehinokandinskih molekul. Z modifikacijami stranske verige so razvili spojine z mo\xc4\x8dno protiglivi\xc4\x8dno u\xc4\x8dinkovitostjo brez hemoliti\xc4\x8dnih ne\xc5\xbeelenih u\xc4\x8dinkov.\n_START_SECTION_\nMehanizem delovanja\n_START_PARAGRAPH_\nEhinokandini so od koncentracije odvisni nekompetitivni zaviralci encimov 1,3-\xce\xb2- in 1,6-\xce\xb2-D-glukan-sintaze, encimskega kompleksa, ki je sestavljen iz dveh podenot, ki ju zapisujeta gena FKS1 in FKS2. Glukan-sintaza se udele\xc5\xbeuje sinteze 1,3-\xce\xb2-D-glukana, polisaharida iz treh vija\xc4\x8dno prepletenih glukoznih polimerov. To\xc4\x8dno vezavno mesto ehinokandinov na encimski kompleks \xc5\xa1e ni znano. Glukan je bistvena ogljikovodikova sestavina glivnih celi\xc4\x8dnih sten in predstavlja 30\xe2\x80\x9360\xc2\xa0% celi\xc4\x8dne stene kandid in saharomicet. Spremembe v celi\xc4\x8dni steni, ki jih povzro\xc4\x8di izpostavljenost encimov ehinokandinom, vodijo v osmotsko neobstojnost glivnih celic in lahko celo v celi\xc4\x8dno lizo. \xc4\x8clove\xc5\xa1ke celice ne vsebujejo 1,3-\xce\xb2-D-glukana, zato ehinokandini ne izkazujejo neposrednih toksi\xc4\x8dnih u\xc4\x8dinkov nanje._NEWLINE_Ve\xc4\x8dina glivnih celi\xc4\x8dnih sten vsebuje hitin, \xce\xb1- ali \xce\xb2-vezane glukane in razli\xc4\x8dne manoproteine, vendar se njihove koli\xc4\x8dine in relativna pomembnost med razli\xc4\x8dnimi vrstami razlikujejo. Posledi\xc4\x8dno so ehinokandini selektivno u\xc4\x8dinkoviti proti glivnim povzro\xc4\x8diteljem; zigomicete in kriptokoki na primer v celi\xc4\x8dni steni ne vsebujejo 1,3-\xce\xb2-D-glukana, kar je vzrok slabi u\xc4\x8dinkovitosti ehinokandinov proti tema dvema vrstama gliv.\n_START_SECTION_\nU\xc4\x8dinkovitost\n_START_PARAGRAPH_\nIn vitro in in vivo izkazujejo ehinokandidi naglo fungicidno u\xc4\x8dinkovitost proti ve\xc4\x8dini vrst kandide (Candida spp) ter fungistati\xc4\x8dno u\xc4\x8dinkovitost proti aspergilom (Aspergillus spp). V klini\xc4\x8dno uporabljenih koncentracijah niso u\xc4\x8dinkoviti proti zigomicetam, Cryptococcus neoformans in Fusarium spp.\n_START_SECTION_\nOdpornost\n_START_PARAGRAPH_\nOdpornost proti ehinokandinom je redka, poro\xc4\x8dali so na primer o odpornosti raznih vrst kandide proti kaspofunginu.'